《送韩使君赴任越州十一韵》
宋代·张咏

圣皇忧越人，与之求良牧。
韩侯简帝心，受诏荒东服。
再拜陈苦词，臣生非碌碌。
未得灭匈奴，虽荣亦为辱。
戎丑方款盟，宸恩倦兵黩。
难展穷北威，遂作东南福。
况有重慎资，足致奸巢覆，
况有明恕怀，可使夷人伏。
行歌烟霭空，坐啸江山绿。
无忧报政迟，只怕徵还速。
他日遗无书，幸勿忘兰菊。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。